OBH 8354/1996.
Az állampolgári jogok országgyűlési biztosának jelentése
Ügyintéző: dr. Almási Eszter

Az eljárás megindulása:

A Budapesti Fegyház és Börtönben fogvatartott panaszos hivatalomhoz intézett, 1998 januárban kelt beadványában kifogásolta, hogy csontritkulására, valamint gerinc problémáira nem kap gyógyszert.

A beadvány alapján az állampolgári jogok országgyűlési biztosáról szóló 1993. évi LIX. törvény 16. § (1) bekezdésére tekintettel vizsgálatot rendeltem el az Alkotmány 70/D. § (1) bekezdésében meghatározott, a legmagasabb szintű testi és lelki egészséghez való jog érintettsége folytán.
 
Az ügyben az Obtv. 18.§ (3) bekezdése alapján vizsgáltra kértem fel a Büntetés-végrehajtás Országos Parancsnokát.

A megállapított tényállás:

Az országos parancsnok által lefolytatott vizsgálat a következőket állapította meg. 

"A panaszost 1997. november 24-én vizsgálták a SOTE Ortopédiai Klinika Osteoporosis Centrumában csontritkulás gyanúja miatt, melyet a leletek nem igazoltak. Mindössze enyhe csonttömeg csökkenést állapítottak meg. A dohányzás abbahagyását, kalciumdús étrendet, a fizikai aktivitás fokozását javasolták. Gyógyszeres kezelést nem tartottak szükségesnek, kontroll vizsgálatra 1-2 év elteltével rendelték vissza.

A panaszos gerincpanaszainak hátterében az 1998. tavaszán elvégzett képalkotó vizsgálatok diffúz degeneratív elváltozást, csigolya fejlődési rendellenességet mutattak ki. Az idegsebész szakorvos sem műtéti beavatkozást nem tartott szükségesnek, sem konzervatív terápiát nem javasolt."

A panaszos jelenleg a Váci Fegyház és Börtönben tartózkodik, ahol szintén többször jelentkezett orvosi vizsgálaton, azonban egyik alkalommal sem gerincfájdalom miatt. Az országos parancsnok tájékoztatása szerint az intézet egészségügyi osztálya gondoskodik az esedékes kontroll vizsgálatok elvégzéséről.

Alkalmazott jogszabályok: 

1979. évi 11. törvényerejű rendelet a büntetések és az intézkedések végrehajtásáról
25. § (1) A szabadságvesztés végrehajtása során biztosítani kell az elítélt
b) elhelyezését, élelmezését, ruházatát és egészségügyi ellátását,
36. § (1) Az elítélt jogosult
a) a higiéniai feltételeknek megfelelő egészséges elhelyezésre, az egészségi állapotának és a szabadságvesztés végrehajtása alatti tevékenységének megfelelő élelmezésre, egészségügyi ellátásra;
(2) Az elítélt egészségének védelmére és egészségügyi ellátására az egészségügyi jogszabályok az irányadók, a gyógyszerellátás térítés nélkül illeti meg.

5/1998. (III. 6.) IM rendelet a fogvatartottak egészségügyi ellátásáról 
1. § (3) A büntetések és intézkedések végrehajtása során a fogvatartott egészségi állapotának megfelelő gyógyító-megelőző ellátását elsősorban a fogvatartó bv. intézet, illetve a Büntetés-végrehajtás Központi Kórháza (a továbbiakban: Központi Kórház), annak a Nagyfai Országos Büntetés-végrehajtási Intézetben működő Krónikus Utókezelő Részlege (a továbbiakban: Utókezelő Részleg), valamint az Igazságügyi Megfigyelő és Elmegyógyító Intézet (a továbbiakban: IMEI) biztosítja, és a fogvatartott ezt az ellátást köteles igénybe venni.

Gyógyszerellátás a bv. intézetben
36. § A fogvatartott térítésmentes gyógyszerellátását - az orvos utasítása alapján - a bv. intézet biztosítja.
37. § (1) A gyógyításhoz szükséges gyógyszer milyenségét és mennyiségét, valamint a gyógykezelés időtartamát a bv. orvos határozza meg.
(2) A beteg csak a bv. orvos írásos engedélye alapján tarthat magánál gyógyszert.

A vizsgálat megállapításai:

Az állampolgári jogok országgyűlési biztosa azt vizsgálhatja, hogy hatóság intézkedése vagy mulasztása okozott-e a panaszos alkotmányos jogaival összefüggő sérelmet.

A Magyar Köztársaság  Alkotmányának 70/D. § (1) bekezdése szerint: "A Magyar Köztársaság területén élőknek joguk van a lehető legmagasabb szintű testi és lelki egészséghez."

A konkrét esetben az országgyűlési biztos vizsgálata annak felderítésére irányult, hogy a büntetés-végrehajtási intézet által, a panaszos részére nyújtott egészségügyi ellátás során történt-e olyan mulasztás illetve intézkedés, amely a panaszos legmagasabb szintű testi egészséghez való jogával összefüggésbe hozható.

Az országos parancsnok által lefolytatott vizsgálat szerint a panaszost kérésére minden alkalommal kivizsgálták, állapotának megfelelő orvosi ellátásban részesült. Gyógyszert a panaszos részére az orvos nem rendelt.

Mindezek alapján megállapítom, hogy a panaszos legmagasabb szintű testi és lelki egészséghez való alkotmányos joga nem sérült, ezért a vizsgálatot alkotmányos joggal összefüggő visszásság hiányában megszüntetem. 

Budapest, 1999. április 6. 

Gönczöl Katalin